[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 07.2.2008

COM(2008) 56 τελικό

2008/0023 (COD)

Πρόταση

ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση της απόφασης αριθ. 1719/2006/ΕΚ για τη θέσπιση του προγράμματος "Νεολαία εν δράσει" για την περίοδο 2007-2013

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Την 15η Νοεμβρίου 2006, το Ευρωπαϊκό Κοινοβούλιο και το Συμβούλιο εξέδωσαν την απόφαση αριθ. 1719/2006/ΕΚ για τη θέσπιση του προγράμματος "Νεολαία εν δράσει" για την περίοδο 2007-2013. Το εν λόγω πρόγραμμα στοχεύει στην ενεργό συμμετοχή των νέων ως πολιτών, στην ανάπτυξη της αλληλεγγύης και της ανεκτικότητας, στην ενίσχυση της αμοιβαίας κατανόησης μεταξύ των νέων σε διάφορες χώρες και στην ανάπτυξη της ευρωπαϊκής συνεργασίας στον τομέα της νεολαίας. Στοχεύει να συμβάλει στη βελτίωση της ποιότητας των συστημάτων που υποστηρίζουν τις δραστηριότητες των νέων και στην ανάπτυξη των δυνατοτήτων των οργανώσεων της κοινωνίας των πολιτών που δραστηριοποιούνται στον τομέα της νεολαίας.

2. Για την επίτευξη των στόχων του, το πρόγραμμα προτείνει πέντε δράσεις που στοχεύουν σε ειδικές δραστηριότητες. Οι φορείς υλοποίησης έργων οι οποίοι επιθυμούν να τους χορηγηθεί επιδότηση υποχρεούνται να ακολουθήσουν μια διαδικασία πρόσκλησης υποβολής προτάσεων η οποία καταλήγει στην επιλογή, από την Επιτροπή, προτάσεων για τη χορήγηση επιδοτήσεων. Οι επιδοτήσεις, ως μέτρα εκτέλεσης του προγράμματος, πρέπει να ακολουθούν σε διοργανικό επίπεδο μια ειδική διαδικασία.

3. Δυνάμει του άρθρου 202 της συνθήκης για την ίδρυση της Ευρωπαϊκής Κοινότητας, το Συμβούλιο αναθέτει στην Επιτροπή, με τις πράξεις που εκδίδει, αρμοδιότητες εκτέλεσης των κανόνων που θεσπίζει και μπορεί να υπαγάγει την άσκηση των εν λόγω αρμοδιοτήτων σε συγκεκριμένους διαδικαστικούς όρους.

4. Οι όροι αυτοί περιγράφονται με τον όρο «επιτροπολογία». Πρόκειται για την υποχρεωτική γνωμοδότηση μιας επιτροπής σχετικά με τα εκτελεστικά μέτρα που ορίζονται από τη βασική πράξη και η οποία πραγματοποιείται πριν από τη θέσπιση των μέτρων αυτών από την Επιτροπή. Η εν λόγω επιτροπή αποτελείται αποκλειστικά από εκπροσώπους των κρατών μελών και λειτουργεί υπό την προεδρία της Ευρωπαϊκής Επιτροπής.

5. Υπάρχουν διάφοροι τύποι διαδικασιών γνωμοδότησης επιτροπών. Οι διαδικασίες αυτές ορίζονται στην απόφαση αριθ. 1999/468/ΕΚ του Συμβουλίου περί καθορισμού των όρων άσκησης των εκτελεστικών αρμοδιοτήτων που ανατίθενται στην Επιτροπή, όπως τροποποιήθηκε από την απόφαση αριθ. 2006/512/ΕΚ του Συμβουλίου. Σε ό,τι αφορά τη θέση των εκτελεστικών μέτρων σε ισχύ, η βασική πράξη που θεσπίζει τις εκτελεστικές αρμοδιότητες της Επιτροπής μπορεί να προβλέπει την εφαρμογή των διαφορετικών αυτών διαδικασιών.

6. Η απόφαση «επιτροπολογία» εξασφαλίζει επίσης στο Ευρωπαϊκό Κοινοβούλιο «δικαίωμα ελέγχου» επί της εφαρμογής των νομοθετικών πράξεων που εκδίδονται στο πλαίσιο της διαδικασίας συναπόφασης. Αυτό το δικαίωμα ελέγχου επιτρέπει στο Ευρωπαϊκό Κοινοβούλιο να αμφισβητεί ενδεχομένως τα μέτρα που προβλέπονται από την Επιτροπή, εφόσον εκτιμά ότι η εμβέλειά τους υπερβαίνει το πεδίο εφαρμογής για την εκτέλεση της βασικής πράξης, γεγονός που θα μπορούσε να θίξει τις αρμοδιότητες συναπόφασης που διαθέτει.

7. Το Ευρωπαϊκό Κοινοβούλιο διαθέτει προθεσμία ενός μήνα για να εξετάσει ένα σχέδιο μέτρου πριν από τη λήψη της επίσημης απόφασης της Επιτροπής. Αυτή η προθεσμία αρχίζει από τη διαβίβαση του οριστικού σχεδίου του εκτελεστικού μέτρου στο Ευρωπαϊκό Κοινοβούλιο, κατόπιν της έκδοσης της επίσημης γνώμης της επιτροπής.

8. Η απόφαση αριθ.°1719/2006/ΕΚ για τη θέσπιση του προγράμματος "Νεολαία εν δράσει" προβλέπει τη θέσπιση εκ μέρους της Επιτροπής μιας σειράς μέτρων απαραίτητων για την υλοποίηση του προγράμματος, σύμφωνα με τις διαδικασίες που προβλέπει η απόφαση «επιτροπολογία».

9. Κατά τη διαπραγμάτευση του προγράμματος, ο νομοθέτης περιόρισε σαφώς τον αριθμό των αποφάσεων χορήγησης επιδοτήσεων προς υποβολή στην επιτροπή. Στη διαδικασία διαχειριστικής επιτροπής που προβλέπεται στα άρθρα 4 και 7 της απόφασης αριθ. 1999/468/ΕΚ υπάγεται η υποστήριξη του Ευρωπαϊκού Φόρουμ Νεολαίας.. Οι υπόλοιπες αποφάσεις χορήγησης επιδοτήσεων δεν υπάγονται σε διαδικασία επιτροπολογίας. Σε αυτήν την περίπτωση, η Επιτροπή υποχρεούται να ενημερώνει αμελλητί την επιτροπή προγράμματος καθώς και το Ευρωπαϊκό Κοινοβούλιο σχετικά με όλες τις αποφάσεις επιλογής που δεν υποβάλλονται στη διαδικασία διαχειριστικής επιτροπής. Η συμφωνία αυτή αποτελεί αντικείμενο δήλωσης της Επιτροπής προς το Ευρωπαϊκό Συμβούλιο και το Κοινοβούλιο.

10. Η συμφωνία αυτή βασίστηκε στη φύση των δράσεων του προγράμματος, οι οποίες προβλέπουν, εν πολλοίς, τη χορήγηση χαμηλών επιδοτήσεων σε μεγάλο αριθμό δικαιούχων. Ως εκ τούτου, η επιτροπολογία προσφέρει στην περίπτωση αυτή ελάχιστη προστιθέμενη αξία και επιβαρύνει τη διαχείριση του προγράμματος με ένα επιπρόσθετο δυσανάλογο φόρτο. Συνεπώς, η εν λόγω απόφαση βασίστηκε σε μια διοργανική συναίνεση που είχε ως στόχο να απλοποιήσει τις διαδικασίες προκειμένου να περιορίσει τις καθυστερήσεις στη λήψη αποφάσεων προς όφελος των δυνητικών δικαιούχων.

11. Ωστόσο, αν και η διατύπωση της απόφασης αριθ. 1719/2006/ΕΚ εκφράζει ορθά τη βούληση του νομοθέτη όσον αφορά τις αποφάσεις επιλογής προς υποβολή στη διαχειριστική επιτροπή, οι προθέσεις του νομοθέτη μεταφέρθηκαν εσφαλμένα στην εν λόγω απόφαση, με την υπαγωγή όλων των υπόλοιπων μέτρων, συμπεριλαμβανομένων των αποφάσεων επιλογής, στη διαδικασία συμβουλευτικής επιτροπής που προβλέπεται στα άρθρα 3 και 7 της απόφασης αριθ. 1999/468/ΕΚ και όχι στη διαδικασία άμεσης ενημέρωσης της επιτροπής προγράμματος και του Ευρωπαϊκού Κοινοβουλίου από την Επιτροπή.

12. Ως εκ τούτου, η γνωμοδότηση της επιτροπής προγράμματος πραγματοποιείται σύμφωνα προς τη διαδικασία διαχειριστικής επιτροπής σε ό,τι αφορά τις αποφάσεις χορήγησης επιδοτήσεων που προβλέπονται ρητά στο άρθρο 10 παράγραφος 1 της απόφασης αριθ. 1719/2006/ΕΚ, ήτοι την υποστήριξη του Ευρωπαϊκού Φόρουμ Νεολαίας. Αντιθέτως, το άρθρο 10 παράγραφος 2 της ίδιας απόφασης προβλέπει ότι όλες οι υπόλοιπες αποφάσεις χορήγησης επιδοτήσεων λαμβάνονται σύμφωνα με τη διαδικασία συμβουλευτικής επιτροπής.

13. Η συγκεκριμένη διατύπωση της απόφασης αριθ. 1719/2006/ΕΚ επιφέρει σοβαρές δυσκολίες στην υλοποίηση των δράσεων και των μέτρων που προβλέπει το πρόγραμμα.

14. Η υπαγωγή των αποφάσεων επιλογής στη διαδικασία συμβουλευτικής επιτροπής συνεπάγεται παράταση των προθεσμιών που απαιτούνται για την έκδοσή τους κατά δύο έως τρεις μήνες και κατ’ επέκταση επιμηκύνεται η περίοδος αναμονής των υποψηφίων έως ότου ενημερωθούν σχετικά με την απόφαση που αφορά τις προτάσεις τους. Κατά κανόνα, όμως, προβλέπεται ταχεία έναρξη των έργων, προκειμένου να αυξάνεται ο αριθμός των προσκλήσεων υποβολής προτάσεων που προκηρύσσονται κάθε χρόνο. Επιπλέον, στον οδηγό του προγράμματος, που αντιστοιχεί σε μόνιμη πρόσκληση υποβολής προτάσεων προς τους δυνητικούς φορείς προώθησης έργων, ορίζονται πέντε ετήσιες προσκλήσεις υποβολής αίτησης επιδότησης, έτσι ώστε το χρονικό διάστημα μεταξύ της υποβολής μιας αίτησης ενίσχυσης και της χορήγησης αυτής να είναι όσο το δυνατόν μικρότερο. Η επιμήκυνση αυτής της προθεσμίας, λόγω της διαδικασίας συμβουλευτικής επιτροπής, έρχεται σε αντίθεση με αυτήν την προσδοκία των δικαιούχων του προγράμματος.

15. Σχεδιάστηκαν μεταβατικές λύσεις προκειμένου να συντομευθούν οι προθεσμίες που προϋποθέτει τόσο η συστηματική γνωμοδότηση της επιτροπής όσο και το απορρέον δικαίωμα ελέγχου. Η επιτροπή προγράμματος δέχτηκε να τροποποιήσει τον εσωτερικό κανονισμό της προκειμένου να συντομεύσει τις προθεσμίες γνωμοδότησης επί των αποφάσεων επιλογής που υποβάλλονται στη διαδικασία συμβουλευτικής επιτροπής. Η επιτροπή κάνει πλέον χρήση της γραπτής διαδικασίας και διαθέτει πέντε ημέρες για να εκδώσει γνώμη επί των αποφάσεων επιλογής που της υποβάλλονται προς γνωμοδότηση. Παράλληλα με αυτή τη διαδικασία, το Ευρωπαϊκό Κοινοβούλιο έκανε δεκτή μια προσωρινή ρύθμιση η οποία επέσπευσε την εκπνοή της προθεσμίας άσκησης του δικαιώματος ελέγχου κατά την προηγούμενη θερινή περίοδο, μειώνοντας την προθεσμία από ένα μήνα σε πέντε ημέρες.

16. Παρόλο που αυτές οι ad hoc ρυθμίσεις και προσωρινές λύσεις κατέστησαν εφικτή την επίλυση των πιο άμεσων προβλημάτων, η εμπειρία δείχνει ότι είναι σημαντικό να τεθεί σε εφαρμογή μια μόνιμη λύση η οποία θα παρέχει στους δικαιούχους των προγραμμάτων διασφαλίσεις σε ό,τι αφορά τις προθεσμίες χορήγησης των επιδοτήσεών τους.

17. Προκειμένου να βρεθεί οριστική λύση στο πρόβλημα που θέτει η υπαγωγή των αποφάσεων επιλογής στη διαδικασία συμβουλευτικής επιτροπής απαιτείται τεχνική τροποποίηση της απόφασης αριθ. 1719/2006/ΕΚ. Η ισχύουσα διαδικασία συμβουλευτικής επιτροπής θα πρέπει να καταργηθεί και να αντικατασταθεί, βάσει δήλωσης της Επιτροπής, από την άμεση ενημέρωση της επιτροπής προγράμματος και του Ευρωπαϊκού Κοινοβουλίου εκ μέρους της Επιτροπής σχετικά με τις αποφάσεις επιλογής που αυτή λαμβάνει.

18. Η παρούσα πρόταση τροποποίησης της απόφασης αριθ. 1719/2006/ΕΚ καθιστά εφικτή την επιστροφή στην πρακτική που ίσχυε υπό το προηγούμενο πρόγραμμα Νεολαία το οποίο υλοποιήθηκε κατά την περίοδο 2000-2006 και η οποία προέβλεπε την άμεση ενημέρωση της επιτροπής και του Ευρωπαϊκού Κοινοβουλίου για τις αποφάσεις επιλογής που προβλέπονται στο παρόν.

19. Επιπλέον, η παρούσα πρόταση τροποποίησης της απόφασης αριθ. 1719/2006/ΕΚ βασίζεται στην αρχική πρόθεση του νομοθέτη κατά τη διαπραγμάτευσης της εν λόγω απόφασης.

20. Συνεπώς, η πρόταση τροποποίησης της απόφασης αριθ. 1719/2006/ΕΚ θα επιτρέψει τη συντόμευση της προθεσμίας χορήγησης των επιδοτήσεων κατά δύο έως τρεις μήνες, γεγονός που θα διασφαλίσει την αποτελεσματική υλοποίηση των δραστηριοτήτων και των μέτρων που προβλέπει το πρόγραμμα. Η επιτροπή προγράμματος και το Ευρωπαϊκό Κοινοβούλιο θα ενημερώνονται άμεσα για τις αποφάσεις επιλογής. Τέλος, η εν λόγω τροποποίηση θα συμβάλει στην αρχή της απλοποίησης και της αναλογικότητας των διαδικασιών καθιστώντας τες ταχύτερες και αποτελεσματικότερες προς όφελος των δικαιούχων των επιδοτήσεων.

21. Τρεις άλλες αποφάσεις που εξέδωσε το Ευρωπαϊκό Κοινοβούλιο και το Συμβούλιο για τη θέσπιση προγραμμάτων στους τομείς της εκπαίδευσης, της συμμετοχής του πολίτη στα κοινά και του πολιτισμού περιέχουν παρόμοιες διατάξεις σε σχέση με τον επιμερισμό των αποφάσεων επιλογής μεταξύ της διαδικασίας διαχειριστικής επιτροπής και της διαδικασίας συμβουλευτικής επιτροπής και παρουσιάζουν τα ίδια προβλήματα ως προς την εφαρμογή των αποφάσεων επιλογής. Παράλληλα με την παρούσα πρόταση τροποποίησης προβλέπεται ανάλογη αναθεώρηση των βασικών αυτών πράξεων.

2008/0023 (COD)

Πρόταση

ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση της απόφασης αριθ. 1719/2006/ΕΚ για τη θέσπιση του προγράμματος "Νεολαία εν δράσει" για την περίοδο 2007-2013

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη,

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 149 παράγραφος 4,

την πρόταση της Ευρωπαϊκής Επιτροπής[1],

τη γνώμη της Ευρωπαϊκής Οικονομικής και Κοινωνικής Επιτροπής[2],

τη γνώμη της Επιτροπής των Περιφερειών[3],

Αποφασίζοντας σύμφωνα με τη διαδικασία του άρθρου 251 της συνθήκης[4],

Εκτιμώντας τα ακόλουθα:

22. Η απόφαση αριθ. 1719/2006/ΕΚ του Ευρωπαϊκού Κοινοβουλίου και του Συμβουλίου[5] θέσπισε το πρόγραμμα «Νεολαία εν δράσει» για την περίοδο 2007-2013.

23. Το άρθρο 10 παράγραφος 2, της απόφασης αριθ. 1719/2006/ΕΚ προβλέπει ότι τα μέτρα που είναι αναγκαία για την εφαρμογή του προγράμματος, εκτός όσων απαριθμούνται στην παράγραφο 1, θεσπίζονται σύμφωνα με τη διαδικασία που προβλέπεται στο άρθρο 9 παράγραφος 3 της εν λόγω απόφασης, δηλαδή σύμφωνα με τη διαδικασία συμβουλευτικής επιτροπής που θεσπίστηκε με την απόφαση αριθ. 1999/468/ΕΚ του Συμβουλίου περί καθορισμού των όρων άσκησης των εκτελεστικών αρμοδιοτήτων που ανατίθενται στην Επιτροπή [6].

24. Η διατύπωση της απόφασης αριθ. 1719/2006/ΕΚ υποδηλώνει ιδίως ότι οι αποφάσεις χορήγησης επιδοτήσεων, εκτός όσων προβλέπονται στο άρθρο 10 παράγραφος 1 της εν λόγω απόφασης, υπάγονται στη διαδικασία συμβουλευτικής επιτροπής και στο δικαίωμα ελέγχου του Ευρωπαϊκού Κοινοβουλίου.

25. Οι εν λόγω αποφάσεις επιλογής αφορούν ιδίως επιδοτήσεις που αντιστοιχούν σε χαμηλά ποσά και δεν συνεπάγονται τη λήψη πολιτικά σημαντικών αποφάσεων.

26. Οι εν λόγω διαδικαστικοί όροι παρατείνουν κατά δύο έως τρεις μήνες την προθεσμία χορήγησης των επιδοτήσεων στους υποψηφίους. Προκαλούν πολλές καθυστερήσεις σε ό,τι αφορά τη χορήγηση των επιδοτήσεων στους δικαιούχους, επιβαρύνουν με δυσανάλογο φόρτο τη διαχείριση του προγράμματος και, δεδομένης της φύσης των χορηγούμενων επιδοτήσεων, δεν δημιουργούν προστιθέμενη αξία.

27. Για τον σκοπό της ταχύτερης και αποτελεσματικότερης εφαρμογής των αποφάσεων επιλογής κρίνεται, ως εκ τούτου, απαραίτητη η τροποποίηση της απόφασης αριθ. 1719/2006/ΕΚ.

ΑΠΟΦΑΣΙΖΟΥΝ:

Άρθρο 1

Στο άρθρο 10 της απόφασης αριθ. 1719/2006/ΕΚ, προστίθεται η ακόλουθη παράγραφος 1α:

"1α. Όταν η Επιτροπή εκδίδει, δυνάμει της παρούσας απόφασης, αποφάσεις χορήγησης επιδοτήσεων, εκτός όσων απαριθμούνται στην παράγραφο 1, εκδίδει τις εν λόγω αποφάσεις χωρίς να επικουρείται από επιτροπή."

Άρθρο 2

Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης .

Βρυξέλλες, […

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

[1] ΕΕ C της , σ. .

[2] ΕΕ C της , σ. .

[3] ΕΕ C της , σ. .

[4] ΕΕ C της , σ. .

[5] ΕΕ L 327 της 24.11.2006, σ.30

[6] ΕΕ L 184 της 17.7.1999, σ.23. Απόφαση όπως τροποποιήθηκε από την απόφαση 2006/512/ΕΚ (ΕΕ L 200 της 22.7.2006, σ.11).